
Del iresorer e de le eschecker.

Autel del tresorer. Mes ke il rende acunte al chef del an.
E bone genz autres seient mis al escheker solum le ordenement
les avant dit vint et quatre. E la vengent totes les issues de
la tere, et en nule part ailurs. E ceo ke lem verra a amender
seit amende.

Del Chanceler.

Autel del chanceler. Issi ke al chef del an respoine de sun
tens. E ke il ne ensele hors de curs par la sule volunte del rei;
mes le face par le cunseil ke serra entur le rei.

Del poev la justice e de bailivis.

La haute justice a poer de amender les tors fez de tutes autres
justices, et de ballifs, e de cuntes, et de baruns, et de tutes
autres genz, solum lei et dreit de la tere. E les brefs seient
pledez solum lei de la tere e en leus deues. E ke la justice ne
prenge ren si ne seit present de pain et de vin et de teles choses,
ceo est a saver, viandes et beifres, sicum lem ad este acustume
a porter as tables de prodes homes a la jornee. E ceste meime
chose seit entendue de tuz les cunseilers le rei et dc tuz ses
ballifs. E ke nul ballif par achesun de plai u de sun office ne
prenge nul loer par sa main, ne par autru en nule manere.
E si il est ateint, ke il seit reint, et cil ke done autresi. E si
covent ke le rei done a sa justice et a sa gent ke le servent, ke
il ne eient mester ke il ren prengent de autrui.

De vescuntes.

Les vescuntes seient purveus leus genz et prodes homes et
tere tenanz ; issi ke en chescun cunte seit un vavasur del cunte
memes vescunte, ke ben et leuement trete la gent del cunte et
dreitement. E ke il ne prenge loer, e ke il ne sei vescunte fors
un an ensemble. E ke en le an rende ses acuntes al echeker, e
respoine de sun tens. E ke le rei lui face del soen, solum sun
afferant coment il pusse garder le cunte dreitement. E ke il
ne- prenge nul loer, ne li ne ses ballifs. E si il seient ateint,
seient reinz.

A remembrer fet ke lem mette tel amendement a la Gyuerie
et as gardeins de la Gyurie, ke lem i sauve le serement.

De Eschaeturs.

Bons eschaeturs seient mis. E ke il ne prengent rens des
bens as morz, de queles teres deivent estre en la main le rei.